ཛངས་བླུན་དང་བཅས་པའི་སྡོམ།
༄༅།  ། ལས་བརྒྱ་པ་དང་།  རྟོགས་བརྗོད་བརྒྱ་པ།
འཛངས་བླུན་དང་བཅས་པའི་སྡོམ་
བཞུགས་སོ།  །  ༄༅༅།  ། སྟོན་པ་ཐམས་ཅད་མཁྱེན་ལ་ཕྱག་འཚལ་ལོ།  ། མདོ་སྡེ་ལས་བརྒྱ་པའི་སྤྱི་སྡོམ་ནི།  ཁྱི་མོ་དང་ནི་ཤིང་རྟ་དང་།  ། ཀ་ཙང་ཀ་ལ་བྱམས་མི་སྡུག། བྱ་དང་འཕྱེ་བོ་གང་པོ་དང་།  ། བུ་རྣམས་དང་ནི་བརྒྱ་བྱིན་ནོ།  ། དེ་དག་སོ་སོའི་བྱེ་བྲག་གི་སྡོམ་ནི།  ཁྱི་མོ་མིག་ཆུང་རྫོགས་བྱེད་དང་།  ། སྒུར་གཉིས་འཆར་ཀ་རྒྱལ་མཚན་དང་།  ། བདེ་བྱེད་མ་དང་ནོར་བུའི་འོད།  ། སྣ་མའི་མེ་ཏོག་ང་བྱིན་དང་།  ། འདུས་མོ་དང་ནི་ཚེམ་བུ་མཁན།  ། ཤིང་རྟ་བཞི་དང་སྒམ་པོ་དང་།  ། ས་འཚོ་སྐྲ་ལྡན་པདྨའི་མདོག། ཤན་པ་གསེར་མདོག་བ་ལང་རྫི།  ། མཛའ་སྡེ་འཇིགས་མེད་དབྱིག་མཚོང་དང་།  ། དབྱིག་དགའ་དང་ནི་དོམ་གཉིས་དང་།  ། སྒུར་ཆུང་དང་ནི་ཐ་མ་སྲིན།  ། ཀ་ཙང་ཀ་ལ་ཀཻ་ནེ་ཡ།  ། བག་མ་གཏོང་གཉིས་གཅོད་པ་གཉིས།  ། ཟ་བ་དགའ་བྱེད་སྣག་ཤ་དང་།  ། བུར་( ༩༡ )འདུ་ཤེས་དང་ཞིང་པ་དང་།  ། ཤི་དང་ཀོ་ཀ་ལི་ཀ་དང་།  ། ཐང་བཅད་ཐ་མ་ཁམ་ཞེས་བྱ།  ། བྱམས་པའི་སྟོབས་དང་རླུང་ནག་དང་།  ། གྲོག་མ་གཉིས་དང་སྤྱོད་ཡུལ་དང་།  ། དགོན་པ་གླང་ཀླུ་སེང་གེ་དང་།  ། དབྱེན་དང་ནགས་ཁུང་ཐོས་པ་རྣམས།  ། མི་སྡུག་བདེ་བྱེད་གདོལ་པ་དང་།  ། རབ་བཟང་དང་ནི་ལྷར་བཅས་གླང་།  ། སྙིང་རྗེ་བཟང་པོ་གེལ་པོ་དང་།  ། ནག་པོ་མདའ་ཐོགས་བརྫིས་དང་ཝ།  ༈། བྱ་གཉིས་དང་ནི་ལུས་འཕགས་དང་།  ། སྟོན་པ་འོད་སྲུང་ཀུན་དགའ་བོ།  ། འཛིན་བྱེད་བུ་དང་རབ་བཟང་དང་།  ། ཡོན་རབས་དང་ནི་རྒན་ཞུགས་གཉིས།  ༈། འཕྱེ་བོ་གྲུམ་སྟོད་ལོང་བ་དང་།  ། གཅེར་བུ་འོད་སྲུང་གཙོ་བོ་དང་།  ། གླང་ཆེན་གནས་དང་ས་ར་ན།  ། རི་དྭགས་ཀྱི་ནི་བརྟུལ་ཞུགས་ཅན།  ། ཟླ་བ་མི་འམ་ཅི་གཉིས་སོ།  ༈། གང་པོ་མཆོད་སྦྱིན་ལེ་ལོ་ཅན།  ། མགོན་མེད་དང་ནི་ཉམ་ཆུང་བ།  ། པད་མ་གཉིས་དང་ལྟ་བ་དང་།  ། རིན་ཆེན་ནོར་དང་སྟོབས་འཕྲོག་པ།  ། གང་པོ་དང་ནི་དོན་གཟིགས་དང་།  ། སྟོབས་བརྩོན་རྩལ་དང་མྱ་ངན་མེད།  ། མཐུན་མཛད་དང་ནི་པདྨ་ཡི།  ། བླ་མ་གཉིས་དང་ལེགས་མཐོང་དང་།  ། རིན་ཆེན་གཙུག་གཏོར་ཆུ་རླབས་དང་།  ། རྣམ་པར་རྒྱལ་བ་མཐའ་མའོ།  ༈། བུ་དང་རིའི་གཅོང་རོང་གླུད།  ། འཐབ་དང་རྙིས་བཟུང་གོང་མ་སྲེག། ཕ་དང་མི་རྒོད་ཤ་ཟ་དང་།  ། དབང་པོའི་མགོ་ནི་ཐ་མ་ཡིན།  ༈། བརྒྱ་བྱིན་རྒྱལ་པོ་རྔོན་པ་དང་།  ། རྨོས་པ་དང་ནི་བྲམ་ཟེ་གསུམ།  ། ཁྱབ་འཇུག་དང་ནི་ཐབ་མོ་ཀླུ།  ། ཤི་བི་གཉིས་དང་ཀ་ཤམ་བི།  ། ལས་བརྒྱ་པའི་སྡོམ་རྫོགས་སོ། །  ། ། ༈རྟོགས་བརྗོད་བརྒྱ་པའི་སྡོམ་ནི།  གང་པོ་བཟང་དང་གྲགས་ལྡན་མ།  ། ལེ་ལོ་ཅན་དང་ཚོང་པ་རྣམས།  ། ཟླ་བ་ཆེ་བ་པདྨ་དང་།  ། པན་ཙ་ལ་དང་བདུག་པ་དང་།  ། རྒྱལ་པོ་འཇུག་ཏུ་སྨོས་པ་སྟེ།  ། འདི་ནི་སྡེ་ཚན་བསྡུས་པ་ཡིན།  ༈། མཉན་པ་དང་ནི་ཀ་པ་ཁྲུས།  ། ཡམས་ཀྱི་ནད་དང་ཆོ་འཕྲུལ་དང་།  ། ལོ་ལྔ་པ་དང་བསྟོད་མཆོག་སྦྱིན།  ། ཀ་ཤི་ཀ་དང་ལྷ་ཡི་ཟས།  ༈། ཙན་དན་དང་ནི་པདྨ་དང་།  ། དེ་བཞིན་འཁོར་ལོ་མགོ་བཅུ་པ།  ། མདོག་འཇམ་དང་ནི་འོད་བསིལ་དང་།  ། མཉན་པ་དང་ནི་སྤོས་ངད་ལྡང་།  ། དྲི་མེད་གདངས་སྙན་ཞེས་བྱ་བ།  ། སྡེ་ཚན་དག་ཏུ་བསྟན་པ་ཡིན།  ༈། པདྨ་དང་ནི་ཁམ་རེ་དང་།  ། ཆོས་སྐྱོང་དེ་བཞིན་ཞི་ལྡན་དང་།  ། གཟུགས་བཟང་མཛའ་བོའི་བུ་མོ་དང་།  ། རི་བོང་དང་ནི་ཆོས་ཚོལ་དང་།  ། མགོན་མེད་ཟས་སྦྱིན་རབ་བཟང་བ།  ། སྡེ་ཚན་དག་ཏུ་བསྟན་པ་ཡིན།  ༈། བུ་རམ་གནས་དང་ཁ་ཟས་དང་།  ། ཆུ་དང་ཕྱི་སའི་སྣོད་རྣམས་དང་།  ། མོའུ་དགལ་བུ་དང་ཆུ་སྨད་དང་།  ། དམུས་ལོང་དང་ནི་ཚོང་དཔོན་དང་།  ། བུ་རྣམས་དང་ནི་ཕྱི་ས་ཁུང་།  ། སྡེ་ཚན་དག་ཏུ་བསྟན་པ་ཡིན།  ༈། སྦྲུལ་ནག་དང་ནི་ཟླ་བ་དང་།  ། ( ༩༢ )སཱ་ལ་དང་ནི་དཔལ་ལྡན་མ།  ། གོས་དང་ནེ་ཙོ་ཕོ་ཉ་དང་།  ། མ་ཧེ་དང་ནི་གསོ་སྦྱོར་དང་།  ། ངང་པ་ཐ་མར་བརྗོད་པ་ཡིན།  ༈། གསེར་འོད་དང་ནི་དྲི་ཞིམ་དང་།  ། བྱད་བཟང་སྟོབས་ལྡན་སྡུག་གུ་དང་།  ། པདྨ་མིག་དང་རྔ་སྒྲ་དང་།  ། བུ་དང་ཉི་མ་གྱད་པ་དང་།  ༈། འོད་བཟང་མ་དང་རབ་སྡུག་མ།  ། དཀར་མོ་ཟླ་བ་ཨུད་པ་ལ།  ། མཛེས་ལྡན་མ་དང་མུ་ཏིག་དང་།  ། ཀ་ཙང་ག་ལ་བདེ་བྱེད་མ།  ། མི་སྡུག་སྡེ་ཚན་བཅད་དེ་བསྟན།  ༈། རྒྱ་མཚོ་དང་ནི་སྣ་མ་དང་།  ། ལག་ན་གསེར་ཐོགས་སྡེ་སྣོད་གསུམ།  ། གྲགས་བཤེས་རྫུས་ཏེ་སྐྱེས་པ་དང་།  ། མཛེས་ལྡན་དང་ནི་ཀ་པི་ན།  ། བཟང་ལྡན་དང་ནི་ཡུལ་འཁོར་བསྲུང་།  ། སྡེ་ཚན་དག་ཏུ་བསྟན་པ་ཡིན།  ༈། རབ་འབྱོར་དང་ནི་རྒན་པོ་དང་།  ། ལག་པ་ཅན་དང་འདེ་གུས་གསོས།  ། འཁོར་བ་དང་ནི་སྤེད་པ་དང་།  ། མི་སྡུག་པ་དང་གང་ག་པ།  ། སེན་རིངས་དང་ནི་ཡང་དག་སྡུད།  ། སྡེ་ཚན་དག་ཏུ་བསྟན་པ་ཡིན།  ། རྟོགས་བརྗོད་བརྒྱ་པ་ཞེས་བྱ་བའི་སྡོམ་རྫོགས་སོ། །  ། ། ༈འཛངས་བླུན་གྱི་སྡོམ་ནི།  ༈༡ཆོས་ཕྱིར་དཀའ་བ་སྤྱད་པའི་དཔེ་སྣ་ཚོགས།  ༈། ༢སེམས་ཅན་ཆེན་པོས་སྟག་མོ་ལ་ལུས་སྦྱིན།  ༈། ༣ཀུན་རྒྱུ་གཉིས་ཀྱིས་ཁྲིམས་བརྒྱད་མནོས་པ་དང་།  ༈། ༤ལུས་བཙོང་གླ་ཡི་གསེར་གྱིས་མཆོད་པ་ཕུལ།  ༈། ༥རྒྱ་མཚོའི་ལྷ་ཡིས་དགེ་བསྙེན་དྲིས་ལན་བཞི།  ༈། ༦གའི་དཱ་རའི་སྔོན་གྱི་རམ་བུའི་རབས།  ༈། ༧བུ་མོ་རྡོ་རྗེའི་སྔོན་གྱི་ངག་ཉེས་བསྟན།  ༈། ༨གསེར་དབྱིག་སྔོན་དབུལ་དོང་ཟུང་རྒྱལ་འདུན་ཕུལ།  ༈། ༩ལྷ་ཡི་མེ་ཏོག་སྔོན་དབུལ་མེ་བཏུས་གཏོར།  ༈། ༡༠ལྷ་ཡི་རིན་ཆེན་སྔོན་དབུལ་རྡེའུ་དཀར་གཏོར།  ༈། ༡༡བཟོད་ཅན་རྩོད་བྱུང་ཀུན་སྟོང་གནོད་པ་བཟོད།  ༈། ༡༢བྱམས་སྟོབས་གནོད་སྦྱིན་སྤུན་ལྔ་ཁྲག་གིས་ཚིམ།  ༈། ༡༣སྟོན་དྲུག་འགྲན་བཅས་འགྲན་མེད་འཕྲུལ་གྱིས་བཏུལ།  ། དེ་ལ་གཟུགས་གཅུང་གིས་མཆོད་སྟོན་པར་དང་།  ། དྲུག་པོས་ཆོ་འཕྲུལ་འགྲན་པར་ཡང་ཡང་གསོལ།  ། རྒྱལ་པོའི་ཁབ་ནས་རིམ་གྱིས་ཡངས་པ་ཅན།  ། ཀོའུ་ཤམྦྷི་དང་ཝར་གྱི་ཐིག་ཆ་ཤིར།  ། ཝ་ར་ཎཱ་སི་སེར་སྐྱ་མཉན་ཡོད་གཤེགས།  ། དེར་ནི་གསལ་རྒྱལ་ཨུ་དྲ་ཤུན་ཙི་དང་།  ། ཨིནྡྲ་ཚངས་བྱིན་ལི་བྱི་ཤཱཀྱའི་རིགས།  ། བརྒྱ་བྱིན་ཚངས་རྒྱལ་རྒྱལ་བཞི་ཟས་སྦྱིན་དང་།  ། ཙི་ད་ཤུན་ཙི་ཨུ་ཏྲ་གཟུགས་ཅན་སྙིང་།  ། རྣམས་ཀྱིས་ཉིན་ཞག་སོ་སོར་རིམ་གྱིས་མཆོད།  ། ཚེས་གཅིག་ཚེམས་ཤིང་བཙུགས་པ་ལྗོན་པ་རྒྱས།  ། གཉིས་ཉིན་གཡས་གཡོན་རིན་ཆེན་རི་བོ་འབྱོར།  ། གསུམ་ཉིན་ཞལ་བསིལ་བོར་བ་རིན་ཆེན་རྫིང་།  ། བཞི་ཉིན་རྫིང་བུའི་ངོས་རེར་ཡུར་ཆེན་བརྒྱད།  ། ལྔ་ཉིན་ཞལ་ནས་གསེར་འོད་བཀྱེ་ནས་སྣང་།  ། དྲུག་ཉིན་འཁོར་མང་གཅིག་གཅིག་བསམ་པ་ཤེས།  ། བདུན་ཉིན་འཁོར་ཀུན་རེ་ནས་འཁོར་རྒྱལ་བསྒྱུར།  ། བརྒྱད་ཉིན་དྲུག་བཅོམ་དགུ་ཁྲི་རྗེས་སུ་བཟུངས།  ། དགུ་ཉིན་སྐུ་ཡི་ཚངས་ཐུག་གནམ་ས་འོད།  ། བཅུ་ཉིན་སྲིད་རྩེའི་བར་ཀུན་སྐུ་ཡིས་གང་།  ། ( ༩༣ )དྲག་ཉིན་སྐུ་མི་སྣང་ཞིང་འོད་ཀྱིས་ཆོས།  ། ཉི་ཉིན་གསེར་འོད་བཀྱེ་ནས་སེམས་ཅན་བྱམས།  ། གདུགས་ཉིན་ལྟེ་ནས་འོད་ཟུང་པད་སྐུས་ཁྱབ།  ། ཕྱི་ཉིན་ཨུ་ཏྲས་མེ་གཏོར་ཤིང་རྟ་སྟོང་།  ། ཡང་ཉིན་ཞལ་ཟས་སྣོད་ཀུན་རང་གང་ཚིམ།  ། ཞབས་མཐིལ་འཁོར་ལོའི་མཚན་བསྟན་དགེ་བཅུའི་ཕྱིར།  ། རྒྱལ་བུ་ཤེས་རབ་འོད་ཀྱིས་དགེ་བཅུ་གསུངས།  ། སྟོན་པ་དྲུག་ཕྱིར་སྡོང་དུམ་སྔོན་རབས་སོ།  ༈། ༡༤གཅན་གཟན་ཀུན་དས་ལུས་ཀྱི་སྦྱིན་པ་བྱས།  ། དེ་ལ་ལྷས་བྱིན་ནད་གསོའི་བཀའ་དྲིན་བསྐྱངས།  ། ཚངས་བྱིན་རྨི་རྨིས་རྔོན་པ་མང་པོ་བསྐུལ།  ། རྔོན་པ་དགེ་བས་པགས་བཤུས་རྒྱལ་པོར་ཕུལ།  ༈། ༡༥རབ་བྱུང་ཕན་ཡོན་དཔག་མེད་བསྔགས་པ་སྟེ།  ། དེ་ལ་སྦྱིན་དང་ཚུལ་ཁྲིམས་མཆོད་རྟེན་ཆེ།  ། མི་བརྒྱར་མིག་བྱིན་ལས་ཀྱང་འཕགས་པ་དང་།  ། གེགས་དང་བར་ཆད་ཉེས་དམིགས་རྒྱ་ཆེན་ནོ།  ། དཔལ་སྐྱེས་གཞན་གྱིས་མ་ཕྱུང་སྟོན་པས་བྱུང་།  ། དགེ་སློང་གཞོན་ནུས་གཙེས་པས་ཆུར་མཆོང་གཟས།  ། མོའུ་གས་མཁྱེན་ནས་ཆོས་གོས་འཇུར་བཅུག་སྟེ།  ། རྫུ་འཕྲུལ་གྱིས་འཁྱེར་རྒྱ་མཚོའི་འགྲམ་དུ་ཕྱིན།  ། བུད་མེད་རོ་དང་རང་ཤ་རང་བཙོས་ཟ།  ། ཤིང་སྡོང་སྲིན་བུས་ཟ་མ་སྨྲེ་སྔགས་སྒྲོགས།  ། མི་ཞིག་མདའ་ཡིས་བཙགས་ཀྱང་འབྲོས་མི་ཐུབ།  ། མི་ཞིག་སྡུག་བསྔལ་བཞིན་དུ་མཚོན་ཁར་རྒྱུག། རུས་པའི་རི་ཆེན་རྒྱ་མཚོ་གྲིབ་མས་བསྒྲིབས།  ། མཐོང་བ་དེ་དག་དྲིས་པ་ན་རིམ་བཞིན།  ། སར་ཕག་ཆུང་མ་ཚ་དམྱལ་གྲང་དམྱལ་དང་།  ། ཡི་དྭགས་དུད་འགྲོ་མི་དང་ལྷར་སྐྱེའི་རྒྱུ།  ། མཉན་ཡོད་དགེ་བསྙེན་མ་ཡིས་བྲན་མོ་དང་།  ། འོད་སྲུངས་དུས་ཀྱི་ཞལ་ཏ་ལི་ཏ་དང་།  ། རྔོན་པ་བྱས་ཏེ་རི་དྭགས་མང་བསད་དང་།  ། རྒྱལ་པོའི་བློན་པོ་ཤིན་ཏུ་དཔའ་བ་དང་།  ། དཔལ་སྐྱེས་ཚེ་སྔོན་ཆུ་སྲིན་སྐྱེས་པའི་རབས།  ། བསྟན་པས་སྐྱོ་སྟེ་བསྒོམས་པས་དགྲ་བཅོམ་ཐོབ།  ༈། ༡༦དགེ་ཚུལ་གྱིས་ནི་ཚུལ་ཁྲིམས་བསྲུངས་པའི་རབས།  ། དེ་ལ་ཨན་ཏའི་ཡུལ་གྱི་དགེ་སློང་ལ།  ། དགེ་བསྙེན་ཞིག་ནི་དད་པས་འཚོ་བ་སྦྱོར།  ། དེ་ཚེ་ཁྱིམ་བདག་གཞན་ཞིག་བུ་གཅེས་པ།  ། དགེ་སློང་དེ་ལ་ཕུལ་བས་རབ་ཏུ་བྱུང་།  ། དགེ་ཚུལ་བློ་དང་ལྡན་པ་མཆོག་ཏུ་བྱུང་།  ། ཉིན་ཅིག་དགེ་བསྙེན་ནང་མི་འཁོར་དང་བཅས།  ། བྲེལ་ནས་བུ་མོ་གཅིག་ཅིག་ཁྱིམ་དུ་བཞག། བསོད་སྙོམས་འབུལ་བ་བརྗེད་ཚེ་གུང་ཡོལ་དོགས།  ། དགེ་ཚུལ་ལ་བསྒོས་ལེན་དུ་བཏང་བ་ན།  ། བུ་མོ་ཆགས་ཤིང་ཡང་ཡང་སྟེགས་པ་ན།  ། འབྲོས་ཐབས་མ་རྙེད་ཐབས་གཞན་མ་བྱུང་བས།  ། ཐབས་ཀྱིས་ཡུད་ཙམ་སྒོ་བཅད་ཆོས་གོས་གཟར།  ། དེ་བཞིན་གཤེགས་ལ་གསོལ་ཞིང་སྨོན་ལམ་བཏབ།  ། རང་གི་མགུལ་པ་གྲིས་བཅད་ཚེ་འཕོས་སོ།  ། རྒྱལ་པོ་ལ་སོགས་ཀུན་ཀྱང་ངོ་མཚར་སྐྱེས།  ། རུས་བུ་བསྡུས་ནས་བསྲེགས་ཏེ་མཆོད་པ་བྱས།  ༈། ༡༧ཁྱིམ་བདག་དབང་པོ་མེད་པའི་ལེའུ་སྟེ།  ། ( ༩༤ )དེ་ལ་མཉན་དུ་ཡོད་པར་ཕྱུག་པོ་ཞིག། བུ་མོ་ལྔ་ཡོད་བུ་མེད་ཚེ་འཕོས་པར།  ། ཆུང་མ་སྦྲུམ་ལས་མིག་རྣ་ལྕེ་དང་ནི།  ། རྐང་ལག་མེད་པའི་ཕོ་མཚན་འབའ་ཞིག་པ།  ། སྐྱེས་ཚེ་རྒྱལ་པོ་དྲང་བས་ནོར་བདག་གྱུར།  ། སྔོན་ཚེ་རྒྱལ་པོའི་ཞལ་ཆེ་སྦྱིན་པ་ཞེས།  ། ཆུང་མས་བསླུས་ཏེ་ནོར་བུ་རིན་པོ་ཆེ།  ། སྟོང་ཕྲག་སུམ་ཅུའི་སྲང་ཞིག་རི་བའི་ཕྱིར།  ། བརྫུན་སྨྲས་ཚ་བོ་དངངས་པར་བྱས་པ་ཡིས།  ། དམྱལ་བ་ཆེན་པོར་སྐྱེས་ཏེ་སྡུག་བསྔལ་མྱོང་།  ། མི་རུ་སྐྱེས་ཀྱང་སྐྱེ་བ་ལྔ་བརྒྱའི་བར།  ། དབང་པོ་ཅི་ཡང་མེད་པ་འདི་ལྟར་གསུངས།  ༈། ༡༨དབུལ་མོས་རས་གོས་སྦྱིན་པའི་ལེའུའོ།  ། དེ་ལ་མཉན་དུ་ཡོད་པར་བུ་མོ་ཞིག། རས་གོས་དང་བཅས་སྐྱེས་པ་དཀར་མོ་ཞེས།  ། རབ་བྱུང་འདོད་དེ་སྟོན་པའི་དྲུང་དུ་ཞུས།  ། རས་གོས་ཆོས་གོས་སུ་གྱུར་དགྲ་བཅོམ་ཐོབ།  ། སྔོན་ཚེ་རྒྱལ་བ་བསོད་སྐྱབས་བསོད་སྙོམས་གཤེགས།  ། སྦྱིན་པའི་བསྔགས་པ་བརྗོད་པའི་དགེ་སློང་ལ།  ། དབུལ་ཕོངས་ཁྱོ་ཤུག་གཉིས་ལ་ཐུན་མོང་དུ།  ། རས་གོས་གཅིག་ཡོད་དེ་ཡང་ལས་འབྲས་བསམས།  ། དད་པས་ཕུལ་བས་དེ་ཚེ་དགེ་སློང་གིས།  ། སྦྱིན་པའི་ཚིགས་བཅད་བརྗོད་དེ་རྒྱལ་བར་ཕུལ།  ། མཐོང་ཆོས་ཉིད་ནས་བསྐལ་པ་དགུ་བཅུ་དང་།  ། གཅིག་གི་བར་དུ་གོས་བཅས་བྲེལ་ཕོངས་མེད།  ༈།  ༡༩བྲན་མོས་ཀ་ཏྱ་ཡ་ནར་དབུལ་བཙོངས་པ།  ། དེ་ལ་ཨ་པ་དེ་ནར་བྲན་རྒན་མོ།  ། ལས་ཀུན་བྱེད་ཀྱང་གོས་ཟས་བཀྲེན་ཕོངས་ལ།  ། བརྡེག་འཚོག་མ་བཟོད་སྲོག་འདོར་འགྲོ་སྙམ་ནས།  ། ཆུ་འགྲམ་ངུས་པས་ཀ་ཏྱ་ཡ་ནས་དྲིས།  ། ངང་ཚུལ་བཤད་པར་དབུལ་ནི་བཙོངས་རུང་སྟེ།  ། ཁྱོད་རང་ཁྲུས་གྱིས་ལྷུང་བཟེད་ཆུས་ཁོངས་ལ།  ། ང་ལ་ཕུལ་དང་སྦྱིན་པའི་ཚིགས་བཅད་བྱ།  ། གསུངས་བཞིན་བྱས་ནས་སངས་རྒྱས་ཡོན་ཏན་བསྒྲགས།  ། གཙང་མའི་གནས་སུ་སངས་རྒྱས་ཡིད་བྱོས་གསུངས།  ། རྒན་མོས་དེ་བཞིན་བྱས་པས་ལྷར་སྐྱེས་སོ།  ༈། ༢༠གསེར་ལྷའི་ལེའུ་གསུངས་པ་འདི་ལྟ་སྟེ།  ། མཉན་ཡོད་ཕྱུག་པོ་ཞིག་ལ་ཁྱེའུ་གསེར་མདོག། སྐྱེས་དང་མཉམ་དུ་ཁྱིམ་དུ་ཁྲོན་པ་བྱུང་།  ། དེ་ལས་དགོས་འདོད་ཐམས་ཅད་ཡིད་བཞིན་འགྲུབ།  ། ཙམ་པ་ནར་ཡང་བུ་མོ་དེ་བཞིན་བྱུང་།  ། ཁྱིམ་ཐབ་བྱས་ཏེ་སངས་རྒྱས་སྤྱན་དྲངས་ནས།  ། བཤོས་གསོལ་ཆོས་ཉན་རྒྱུན་ཞུགས་འབྲས་བུ་ཐོབ།  ། ཕ་མར་གསོལ་ནས་རབ་བྱུང་དགྲ་བཅོམ་གྱུར།  ། སྔོན་ཚེ་སངས་རྒྱས་རྣམ་གཟིགས་བསྟན་པ་ལ།  ། དབུལ་ཕོངས་ཁྱོ་ཤུག་གཉིས་ཀྱིས་བུམ་པའི་ནང་།  ། ཆུ་གཙང་གིས་བཀང་གསེར་གྱི་དོང་ཚེ་གཅིག། བཅུག་སྟེ་མེ་ལོང་གིས་ནི་ཁ་གཅད་ལ།  ། དགེ་འདུན་ལ་ཕུལ་དེ་ཚེ་དགེ་འདུན